### ΟΜΗΡΟΥ ΟΔΥΣΣΕΙΑ

### α 109-360

**Στόχοι**: οι μαθητές:

* να κατανοήσουν το περιεχόμενο της ενότητας
* να κατανοήσουν τον όρο «σκηνή» και να διακρίνουν τις σκηνές της ενότητας
* να γνωρίσουν την αρχιτεκτονική του μυκηναϊκού ανακτόρου
* να κατανοήσουν τους όρους «επιφάνεια θεού» και «ενανθρώπιση»
* να αντιληφθούν τη φιλοξενία ως θεσμό με συγκεκριμένο τυπικό
* να κατανοήσουν το κεντρικό θέμα του διαλόγου Τηλέμαχου-Αθηνάς / Μέντη και την άποψη που εκφέρει ο καθένας τους
* να κρίνουν το ήθος του Τηλέμαχου και το ήθος των Μνηστήρων
* να αντιληφθούν την εναλλαγή αφήγησης και διαλόγου ως αφηγηματικών τρόπων
* να εντοπίσουν τα στοιχεία πολιτισμού στην ενότητα.

### Επεξεργασία του κειμένου (συνοπτική θεώρηση):

**1. Ανάγνωση της ενότητας.**

**2. Επισήμανση των κύριων σημείων που βοηθούν στην εξέλιξη του μύθου.** (εφαρμογή του β΄ μέρους του σχεδίου της Aθηνάς → φιλοξενία της θεάς από τον Tηλέμαχο και διάλογος του Tηλέμαχου με την Aθηνά / Mέντη – ανθρώπινο επίπεδο δράσης)

**3. Ορισμός του όρου «σκηνή»** (βλ. και σ. 30 σχολ. εγχ.) και **διάκριση των σκηνών της ενότητας**. (α) 109-115: η Αθηνά στον Όλυμπο, β) 116-140: η Αθηνά στην αυλή του ανακτόρου της Ιθάκης, γ) 141-161: η Αθηνά / Μέντης και ο Τηλέμαχος στην αίθουσα του μεγάρου, δ) 162-353: και οι Μνηστήρες στην αίθουσα, ε) 354-360: ο Τηλέμαχος και οι Μνηστήρες στην αίθουσα / βλ. εικόνες για το μυκηναϊκό ανάκτορο στις σελίδες 31 και 37)

**4. Πώς εμφανίζεται η Αθηνά στους στίχους 109-115 και πώς από τον στίχο 116 κ.ε.;** (επιφάνεια θεάς – ενανθρώπιση)

**5. Πώς υποδέχεται ο Τηλέμαχος την Αθηνά / Μέντη;** (τυπικό φιλοξενίας→ 134-145: υποδοχή – 146-161: γεύμα – 174-353: συζήτηση – λουτρό – δώρα / τα δύο τελευταία δεν τηρούνται στην προκειμένη περίπτωση / βλ. και σ. 28 σχολ. εγχ.)

**6. Ποιο είναι το θέμα της συζήτησης Τηλέμαχου-Αθηνάς / Μέντη και ποια άποψη εκφράζει ο καθένας τους;** (συνοπτικά: η τύχη του Οδυσσέα: ζει ή πέθανε; – 179-187, 241-244, 260-269, 341-342: απαισιόδοξη άποψη Τηλέμαχου → ο Οδυσσέας πέθανε – 214-228, 246-248, 294-298: αισιόδοξη άποψη Αθηνάς / Μέντη → ο Οδυσσέας ζει και θα επιστρέψει στην πατρίδα του)

**7. Ποιες οδηγίες δίνει η Αθηνά / Μέντης στον Τηλέμαχο, στους στίχους 298-330;** (α) να συγκαλέσει την επόμενη μέρα συνέλευση των Ιθακησίων και εκεί να διατάξει τους Μνηστήρες να φύγουν από το παλάτι – β) αν η μητέρα του επιθυμεί να ξαναπαντρευτεί, να επιστρέψει στο παλάτι του πατέρα της κι εκεί να κάνει τον γάμο – γ) ο ίδιος ο Τηλέμαχος με καράβι να βγει να αναζητήσει τον πατέρα του, στην Πύλο, στη Σπάρτη / αν μάθει ότι ζει, να κάνει υπομονή / αν μάθει ότι πέθανε, να επιστρέψει στην Ιθάκη, να του προσφέρει νεκρικές τιμές, να παντρέψει τη μητέρα του και να εξοντώσει τους μνηστήρες / προοικονομία της «Τηλεμάχειας»)

**8. Πώς ηθογραφείται ο Τηλέμαχος σύμφωνα με τους στίχους 127-133, 134-140, 178-187, 241-244, 260-279, 340-347, 356-360;** (θλιμμένος, στενοχωρημένος – αδύναμος, άτολμος – ευγενικός, φιλόξενος – απογοητευμένος, απελπισμένος – αναπτέρωση του ηθικού του από τα λόγια της Αθηνάς / Μέντη, παίρνει θάρρος, ωριμάζει, αναλαμβάνει τις ευθύνες του, ανδρώνεται)

**9. Πώς ηθογραφούνται οι μνηστήρες σύμφωνα με τους στίχους 119-122, 150-151, 162-170, 177-178, 250-255, 272-279, 283;** (αλαζόνες, υπερφίαλοι, διασκεδάζουν αμέριμνοι, αργόσχολοι, σφετερίζονται ξένη περιουσία, τρώνε, πίνουν και γλεντούν, θορυβώδεις, αυθάδεις, άξεστοι, αναίσχυντοι)

**10. Σε ποια σημεία της ενότητας υπάρχει αφήγηση και σε ποια διάλογος; Ποιο σκοπό νομίζετε ότι εξυπηρετεί ο κάθε αφηγηματικός τρόπος αλλά και ο συνδυασμός τους;** (αφήγηση→ 109-138, 141-175, 354-360 και οι αφηγηματικοί στίχοι που εισάγουν κάθε φορά τα πρόσωπα που διαλέγονται / σκοπός → η εξέλιξη του έργου – διάλογος → κυρίως 174-353 / σκοπός→ αποκαλύπτει τις σκέψεις, συναισθήματα και κίνητρα συμπεριφοράς των προσώπων, και προσδίδει αμεσότητα, φυσικότητα, παραστατικότητα – εναλλαγή των δύο αφηγηματικών τρόπων → ποικιλία, ζωντάνια, δραματικότητα)

**11. Στοιχεία πολιτισμού της ενότητας** (αν υπάρχει χρόνος) (109-173: υλικός πολιτισμός, 203-204: ανταλλακτικό εμπόριο, 222-225: μαντεία, 301-302: συνέλευση του λαού, 305-308: γάμος / προίκα, 265 και 321-324: έθιμα ταφής, 327-333: αυτοδικία)

### Εργασίες:

1) Πώς παρουσιάζεται η κατάσταση στα ανάκτορα της Iθάκης τώρα που ο Oδυσσέας απουσιάζει; (σχολ. εγχ. σ. 30)

2) Ποιο είναι το θέμα της συζήτησης Τηλέμαχου-Αθηνάς / Μέντη και ποια άποψη εκφράζει ο καθένας τους;

3) Ποιες οδηγίες δίνει η Αθηνά / Μέντης στον Τηλέμαχο, στους στίχους 298-330;

4) Πώς ηθογραφείται ο Τηλέμαχος σύμφωνα με τους στίχους 127-133, 134-140, 178-187, 241-244, 260-279, 340-347, 356-360;

5) Πώς ηθογραφούνται οι μνηστήρες σύμφωνα με τους στίχους 119-122, 150-151, 162-170, 177-178, 250-255, 272-279, 283;

6) Tι επιδίωξε η Aθηνά κατεβαίνοντας στην Iθάκη; (σχολ. εγχ. σ. 38)

7) Σε ποιες ενέργειες έχει να προχωρήσει τώρα ο Tηλέμαχος, σύμφωνα με τις συμβουλές της θεάς; (σχολ. εγχ. σ. 38)

8) Να καταγράψετε τα στοιχεία υλικού πολιτισμού που αναφέρονται στους στίχους 109-173.

9) Ποιοι θεσμοί και έθιμα αναφέρονται στους στίχους 203-204, 222-225, 301-302, 305-308, 265 και 321-324, 327-333, Ερώτηση 5 σχολ. εγχ. σ. 38

10) Κάποια / ες από τις ερωτήσεις της επεξεργασίας που δεν απαντήθηκαν κατά την παράδοση του μαθήματος.